

**MINISTARSTVO PRAVOSUĐA**

**IZVJEŠĆE**

**O RADU PROBACIJSKE SLUŽBE**

**ZA 2019.**

|  |
| --- |
| Zagreb, rujan 2020. |

# SADRŽAJ

[SADRŽAJ 2](#_Toc37150834)

[UVOD 3](#_Toc37150835)

[ORGANIZACIJA I ULOGA PROBACIJSKE SLUŽBE 5](#_Toc37150836)

[IZVRŠAVANJE PROBACIJSKIH POSLOVA U 2019. GODINI 8](#_Toc37150837)

[Izvješća za kaznionicu/zatvor i izvješća za suca izvršenja 11](#_Toc37150838)

[Rad za opće dobro 11](#_Toc37150839)

[Uvjetni otpust 16](#_Toc37150840)

[Uvjetna/djelomična uvjetna osuda sa zaštitnim nadzorom i/ili sigurnosnom mjerom i/ili posebnim obvezama 18](#_Toc37150841)

[Sigurnosne mjere 19](#_Toc37150842)

[Pogodnost izlaska iz kaznionice/zatvora i prekid izvršavanja kazne zatvora 20](#_Toc37150843)

[Obveze prema rješenju državnog odvjetnika kada odlučuje o kaznenom progonu 20](#_Toc37150844)

[AKTIVNOSTI SEKTORA ZA PROBACIJU u 2019. g. 21](#_Toc37150845)

[PROJEKTI 23](#_Toc37150846)

[Norveški financijski mehanizam 2014 - 2021 23](#_Toc37150847)

[Projekt jačanja ljudskih potencijala u suradnji sa zatvorskim sustavom i Samostalnom službom za podršku žrtvama i svjedocima 23](#_Toc37150848)

[FINANCIJSKI POKAZATELJI 24](#_Toc37150849)

# UVOD

Probacijski poslovi od posebnog su interesa za Republiku Hrvatsku, a obavljaju se s ciljem zaštite društvene zajednice od počinitelja kaznenog djela, njegove resocijalizacije i reintegracije u zajednicu utjecanjem na rizične čimbenike koji su povezani s činjenjem kaznenih djela.

Probacijska služba je u protekloj godini na izvršavanje zaprimila ukupno 3825 novih predmeta, a završila 3873 predmeta. Osobe uključene u probaciju odradile su ukupno 609.898 sati rada za opće dobro. Tijekom 2019. godine probacijski uredi su uspostavili suradnju za izvršavanje rada za opće dobro s 119 novih pravnih osoba, tako da je trenutno na raspolaganju 1364 pravnih osoba u kojima se može izvršavati rad za opće dobro.

Tijekom 2019. godine probacijska služba je u nekoliko ureda započela sa individualnom provedbom posebnih tretmanskih programa namijenjenih počiniteljima nasilnih kaznenih djela i kaznenih djela seksualne prirode „Korak u promjenu“, „Možeš i drugačije“ i „Ogledalo“ koje je probacijska služba razvila posljednjih godina u okviru EU projekata.. Navedene programe uspješno je završilo 22 osuđenika.

U srpnju 2019. donesen je novi Pravilnik o načinu obavljanja probacijskih poslova (Narodne novine, br.68/2019), koji je usmjeren na podizanje kvalitete obavljanja probacijskih poslova prema osobama uključenim u probaciju.

Početkom godine kao podrška radu probacijske službe i zatvorskog sustava, implementiran je novi informacijski sustav Zatvorski i probacijski informacijski sustav (ZPIS) osmišljen u sklopu EU projekta „Razvoj jedinstvenog IT sustava za zatvorsku administraciju (ZPIS)“.

Tijekom 2019. započelo se realizacijom aktivnosti u okviru projekta “Strengthening human rights protection and public safety through improving capacities of the Croatian Probation Service” koji se financira iz Norveškog financijskog mehanizma 2014 – 2021. Jedna od glavnih aktivnosti ovog projekta je trajna implementacija elektroničkog nadzora u Republiku Hrvatsku, a ostale aktivnosti projekta usmjerene su na daljnji razvoj probacijske službe kroz unaprjeđenja materijalnih i tehničkih uvjeta za rad probacijskih službenika, uvođenje novih alata u rad probacijske službe kao i jačanje suradnje kako sa Kraljevinom Norveškom kao donatorom tako i sa drugim zemljama korisnicima Norveškog financijskog mehanizma.

Započeta je također i realizacija aktivnosti u okviru projekta „Unaprjeđenje kvalitete pravosuđa kroz jačanje kapaciteta zatvorskog i probacijskog sustava te sustava za podršku žrtvama i svjedocima“, koji se financira iz Europskog socijalnog fonda, kroz Operativni program Učinkoviti ljudski potencijali 2014.-2020. Glavni cilj ovog projekta je osnaživanje službenika Uprave za zatvorski sustav i probaciju i Službe za podršku žrtvama i svjedocima kroz sustavnu i kontinuiranu superviziju, jačanje profesionalnih kompetencija kroz kontinuirane edukacije službenika, povećanje sigurnosti službenika kroz njihovo osposobljavanje za korištenje tehnika samoobrane, i osiguravanje nedostatne informatičke opreme potrebne za rad.

Na 13. godišnjoj skupštini Europskog udruženja za probaciju (CEP), 23. listopada 2019. godine u Dublinu, Sektoru za probaciju uručena je nagrada CEP Awards u kategoriji: "Razvoj nacionalne probacijske službe". Ova prestižna nagrada potvrda je kvalitetne izgradnje probacijskog sustava u Republici Hrvatskoj kao i profesionalnog i predanog rada probacijskih službenika. Na istom događaju pomoćnica Uprave za zatvorski sustav i probaciju, imenovana je potpredsjednicom ove krovne probacijske organizacije.


# ORGANIZACIJA I ULOGA PROBACIJSKE SLUŽBE

Izvršavanje probacijskih poslova je u nadležnosti Sektora za probaciju koji je unutarnja ustrojstvena jedinica Uprave za zatvorski sustav i probaciju Ministarstva pravosuđa. Sektor za probaciju čine Služba za koordinaciju i razvoj probacijskog sustava i 14 probacijskih ureda.

***Slika 1****. Organizacijska struktura hrvatske probacijske službe*



**Služba za koordinaciju i razvoj probacijskog sustava**



Svaki probacijski ured teritorijalno pokriva određene županije, prema tablici u nastavku.

***Tablica 1****. Teritorijalna nadležnost probacijskih ureda*



Na kraju 2019. godine u Sektoru za probaciju bilo je zaposleno 108 službenika, od toga 13 službenika u Službi za koordinaciju i razvoj probacijskog sustava, a 95 u probacijskim uredima. U probacijskim uredima radi 14 probacijskih voditelja, 15 upravnih/stručnih referenata i 66 probacijska službenika (stručni suradnici, stručni savjetnici i viši stručni savjetnici).

Prema podacima na 31.12.2019. svaki probacijski službenik ima u radu u prosjeku 54 predmeta međutim taj broj varira ovisno o broju predmeta i broju probacijskih službenika koji ima svaki probacijski ured.

Hrvatska probacijska služba podjednako naglasak stavlja na socijalnu integraciju počinitelja kaznenog djela i na zaštitu zajednice. U tom smislu hrvatska probacijska služba nastoji omogućiti informirano, kvalitetno i učinkovito donošenje odluka vezano uz počinitelje kaznenih djela, nastoji prevenirati potencijalno kriminalno ponašanje počinitelja kaznenog djela u budućnosti i utjecati na okolnosti koje su doprinijele počinjenju kaznenog djela i mogle bi pridonijeti kriminalnom povratu, poduzima aktivnosti koje doprinose socijalnoj integraciji zatvorenika odnosno osuđenika u zajednicu i na taj način štititi zajednicu vezano uz rizike i neprimjereno ponašanje osobe uključene u probaciju.

U obavljanju svojih zadataka probacijska služba slijedi načela prakse utemeljene na dokazima odnosno primjenjuje pristupe, modele i tehnike koji su se prema rezultatima znanstvenih istraživanja pokazala učinkovita u smanjenju recidivizma.

Da bi ostvarila svoju misiju, probacijska služba surađuje sa drugim institucijama, organizacijama i različitim subjektima u zajednici koji mogu biti korisni u procesu socijalne integracije.

Tijekom 2019. godine probacijski službenici radili su s osobama uključenim u probaciju od kojih gotovo 45,08 % živi u braku ili izvanbračnoj zajednici, 39,03 % ima završenu srednju školu, a oko 49,81 % je nezaposleno. 66,16 % ove populacije je u dobi između 23 i 45 godina, oko 3,13 % je mlađih od 23 godine, a 27,82 % je između 46 i 65 godina. U ukupnoj populaciji osoba uključenih u probaciju žene su uključene u udjelu od 8,4 %.

Od 3618 osoba za koje su prikupljeni podaci o ranijoj kažnjavanosti, 36,2% je bilo ranije osuđeno u kaznenom postupku, 23,3 % ih je bilo ranije pod nadzorom probacijske službe.

Propisi relevantni za rad Probacijske službe su slijedeći:

* Zakon o probaciji (NN, broj 99/18.)
* Pravilnik o načinu obavljanja probacijskih poslova (NN, broj 68/19)
* Zakon o izvršavanju kazne zatvora (NN, broj 128/99., 55/00., 59/00., 129/00., 59/01., 67/01., 11/02., 190/03., 76/07., 27/08., 83/09., 18/11., 48/11., 125/11., 56/13.,150/13. i 98/19.)
* Kazneni zakon (NN, broj 125/11., 144/12., 56/15., 61/15. i 101/17., 118/18 i 126/19.)
* Zakon o kaznenom postupku (NN, broj 152/08., 76/09., 80/11., 121/11., 91/12., 143/12., 56/13., 145/13., 152/14. i 70/17., i 126/19.)
* Pravilnik o izvršavanju psihosocijalnog tretmana izrečenog počinitelju kaznenog djela s obilježjem nasilja (NN, broj 103/18.)


Praksa Probacijske službe temelji se, osim na relevantnim hrvatskim propisima i strateškim dokumentima, i na preporukama i okvirnoj odluci Vijeća Europe koji se odnose na izvršavanje sankcija i mjera u zajednici:

* Zakon o pravosudnoj suradnji u kaznenim stvarima s državama članicama Europske unije (NN 91/10., 81/13., 124/13., 26/15., 102/17., 68/18. i 70/19.)
* Preporuka br. R(2017)3 Odbora ministara državama članicama o Europskim pravilima o sankcijama i mjerama u zajednici
* Preporuka br. R/(2010) 1 Odbora ministara državama članicama o Europslim probacijskim pravilima
* Okvirna odluka Vijeća 2008/947/PUP o primjeni načela uzajamnog priznavanja presuda i uvjetnih odluka s ciljem nadzora uvjetnih mjera i sankcija

# IZVRŠAVANJE PROBACIJSKIH POSLOVA U 2019. GODINI

Zakon o probaciji propisuje probacijske poslove koji se obavljaju kod odlučivanja o kaznenom progonu, izboru vrsta kaznenopravnih sankcija i izvršavanju kaznenopravnih sankcija izrečenih počinitelju kaznenog djela. Obavljanjem probacijskih poslova obuhvaćene su sve faze kaznenog postupka i izvršavanja kazni – odlučivanje o kaznenom progonu, suđenje, izvršavanje kazni (u zajednici i kazne zatvora) i uvjetni otpust.

**Slika 2.** *Prikaz probacijskih poslova u svim fazama kaznenog postupka*



Tijekom 2019. godine probacijska služba zaprimila je 3825 novih predmeta u rad, dok je u istom izvještajnom razdoblju završeno 3873 predmeta. Na dan 31.12.2019. probacijski uredi imali su u radu 3566 predmeta.

***Tablica 2.*** *Broj zaprimljenih i završenih predmeta tijekom 2019. godine*

*prema vrsti probacijskog posla*



Od zaprimljenih predmeta u 2019. godini, 36,9 % zaprimljenih predmeta odnosi se na izradu izvješća na zahtjev suca izvršenja, 29,1 % predmeta odnosi se na rad za opće dobro, ~~a~~ 13,4 % predmeta na uvjetni otpust, a 12,1% predmeta na uvjetnu osudu sa zaštitnim nadzorom i/ili posebnom obvezom i/ili sigurnosnom mjerom.

U manjoj mjeri su zastupljeni predmeti koji se odnose na izradu izvješća na zahtjev kaznionice/zatvora (2,7%), izvršavanje obveza po rješenju državnog odvjetnika (2,2 %), zatim predmeti koji se odnose na pogodnosti izlaska iz zatvora (1%), te izvršavanje djelomične uvjetne osude sa zaštitnim nadzorom/posebnom obvezom/sigurnosnom mjerom (1,4 %).

***Graf 1****. Usporedba broja zaprimljenih predmeta u razdoblju od 2014. do 2019. godine*

Najveći postotak predmeta u 2019. godini zaprimili su Probacijski ured Zagreb (20,21%), Probacijski ured Varaždin (10,75%), Probacijski ured Zagreb II (9,18%).

***Graf 2****. Broj zaprimljenih predmeta u 2019. g. po probacijskim uredima*



Od ukupnog broja završenih predmeta u 2019. godini 90% predmeta uspješno je završeno, u 4,9% predmeta (191) probacija je zamjenjena zatvorom. U svega 6 slučajeva (0,15%) osuđenik je bio nedostopun probacijskoj službi.

# Izvješća za kaznionicu/zatvor i izvješća za suca izvršenja

Tijekom izvršavanja zatvorske kazne, zatvor odnosno kaznionica od probacijske službe mogu zatražiti određene specifične podatke povezane sa primarnom sredinom zatvorenika, a koji im mogu pomoći kod donošenja određenih odluka npr. kod odobravanja pogodnosti izlaska u primarnu sredinu.

U postupku odlučivanja o prekidu izvršavanja kazne zatvora, suci izvršenja u pravilu traže i izvješće nadležnog probacijskog ureda.

U postupku odlučivanja o uvjetnom otpustu, na zahtjev suca izvršenja probacijska služba također dostavlja izvješće. Izvješće se u pravilu odnosi na smještaj i prihvat zatvorenika, načine uzdržavanja, kao i na mogućnost provođenja određenih obveza kao što je primjerice nastavak liječenja od ovisnosti, nastavak obrazovanja i slično.

***Tablica 3****. Broj zaprimljenih predmeta u razdoblju od 2013. do 2019. godine koji se odnose na izradu izvješća na zahtjev suca izvršenja i kaznionice/zatvora*




Izrada izvješća za suca izvršenja je najzastupljeniji probacijski posao i čini ukupno 36,9 % svih zaprimljenih predmeta u 2019. godini. Od ukupnog broja izvješća (1412) za suca izvršenja 91 % je vezano uz postupak odobravanja uvjetnog otpusta, a 9 % vezano je uz postupak odobravanja prekida izvršavanja kazne zatvora.

# Rad za opće dobro

Rad za opće dobro izriče se od strane suda kao zamjena za kaznu zatvora u trajanju do jedne godine ili zamjena za novčanu kaznu, ili kao obveza koju državni odvjetnik može izreći okrivljeniku ukoliko je uvjetno odgodio ili odustao od kaznenog progona.


U 2019. godini zaprimljeno je 1113 predmeta rada za opće dobro, uglavnom pravomoćnih sudskih presuda, što predstavlja 29,1 % svih zaprimljenih predmeta. Od ukupnog broja samo je 1 predmet rada za opće dobro izrečen rješenjem državnog odvjetnika u prethodnom postupku. U 26 presuda uz rad za opće dobro je izrečena neka sigurnosna mjera i/ili zaštitni nadzor.

***Graf 3****. Broj zaprimljenih predmeta rada za opće dobro u razdoblju od 2011. do 2019.*



Najveći broj predmeta rada za opće dobro zaprimili su Probacijski ured Zagreb I - 238 predmeta, odnosno 21,4%, Probacijski ured Varaždin - 127 predmeta, odnosno 11.4 % i Probacijski ured Sisak -113 predmeta, odnosno 10,2% svih predmeta rada za opće dobro.

***Graf 4****. Broj zaprimljenih predmeta rada za opće dobro u 2019.g. po uredima*

**

Pravne osobe i tijela javne vlasti u kojima osuđenici izvršavaju rad za opće dobro, svojom djelatnošću obuhvaćaju poslove humanitarnog, ekološkog i komunalnog značenja kao i druge poslove od općeg nacionalnog interesa i interesa za lokalnu zajednicu.

Lokalni probacijski uredi mjesno su nadležni za organiziranje i nadzor izvršavanje rada za opće dobro, prema mjestu prebivališta ili boravišta osobe uključene u probaciju.

Kroz 2019. godinu probacijska služba proširila je suradnju s 119 novih pravnih osoba u kojima se može izvršavati rad za opće dobro. Na kraju 2019. godine probacijska služba imala je 1364 pravnih osoba/tijela javne vlasti u kojima je moguće izvršavati rad za opće dobro.

***Tablica 4.*** *Broj novih pravnih osoba u kojima se može izvršavati rad za opće dobro u 2019. g.*

*po županijama*



Tijekom 2019. godine, osuđenici su izvršavali rad za opće dobro u bolnicama, ustanovama za psihički bolesne osobe, domovima za starije i nemoćne, centrima za odgoj i obrazovanje, centrima za rehabilitaciju, gradskim i općinskim društvima Hrvatskog crvenog križa, Caritasu, školama, vrtićima, muzejima, knjižnicama, društvima i udrugama koje se bave zaštitom životinja, raznim humanitarnim udrugama, dobrovoljnim vatrogasnim društvima i javnim vatrogasnim postrojbama, sportskim klubovima, poduzećima koja se bave komunalnim djelatnostima, tijelima javne vlasti i dr. Pri planiranju izvršavanja rada za opće dobro i upućivanja osoba uključenih u probaciju na izvršavanje rada za opće dobro uzima se u obzir više relevantnih okolnosti kao što su vrsta kaznenog djela, rizik koje počinitelj može predstavljati za druge, radne vještine i sposobnosti počinitelja i druge relevantne okolnosti koje mogu utjecati na samo izvršavanje rada za opće dobro.


Rad za opće dobro u 2019. godini najčešće je izrican za kaznena djela protiv imovine (krađa, teška krađa), te za kaznena djela protiv zdravlja ljudi (neovlaštena proizvodnja i promet drogama, te omogućavanje trošenja droga).

***Tablica 5.*** *Vrste kaznenih djela zbog kojih je izrican rad za opće dobro u 2019. g.*




U 2019. godini završeno je 1195 predmeta rada za opće dobro. Od toga uspješno je završeno 80 % predmeta, dok je u 13,7 % predmeta rad za opće dobro zamijenjen kaznom zatvora. Osobe uključene u probaciju odradile su ukupno 609.898 sati rada za opće dobro.

***Graf 5****. Osnova završetka predmeta rada za opće dobro u 2019.g.*

**

U većini presuda (78%) rad za opće dobro izrečen je kao zamjena za kazne zatvora dulju od 6 mjeseci, odnosno u trajanju od 401-730 sati. U 15,5% ukupnog broja izvršenih presuda/rješenja u 2019. godini, rad za opće dobro izrečen je u trajanju od 401 do 480 sati rada, što je zamjena od 6 do 8 mjeseci zatvora, a u 22,6% presuda rad za opće dobro bio je izrečen kao zamjena za 1 godinu zatvora.

***Graf 6.*** *Završeni predmeti rada za opće dobro po broju sati (%)*



# Uvjetni otpust

Tijekom 2019. godine zaprimljeno je ukupno 511 predmeta koji se odnose na nadzor uvjetnog otpusta, a što čini 13,2 % svih novo zaprimljenih predmeta u 2019. godini.


***Tablica 6****. Broj zaprimljenih predmeta uvjetnog otpusta u 2019.g. po uredima*



Najveći broj predmeta uvjetnog otpusta zaprimili su Probacijski ured Zagreb I - 97 predmeta, odnosno 19%, Probacijski ured Varaždin - 66 predmeta, odnosno 12,9 % i Probacijski ured Split -43 predmeta, odnosno 8,4% svih predmeta uvjetnog otpusta.

Vezano uz predmete uvjetnog otpusta zaprimljenih u 2019. godini, većini osuđenika (70,7 %) osuđenika izrečen je uvjetni otpust do 6 mjeseci, 17,8 % osuđenika ima trajanje uvjetnog otpusta od 6 mjeseci do 1 godine, 8,2 % osuđenika ima uvjetni otpust od 1 do 2 godine, 13 osuđenika od 2 do 3 godine. 47% svih osuđenika na uvjetnom otpustu je na kratkom uvjetnom otpustu u trajanju do 3 mjeseca.

***Graf 7****. Trajanje uvjetnog otpusta (2019.g.)*

**

U predmetima uvjetnog otpusta zaprimljenih tijekom 2019. godine izrečeno je 551 posebna obveza, od čega se većina (91%) odnosi na redovito javljanje nadležnom tijelu za probaciju, centru za socijalnu skrb, sudu ili policijskoj upravi.

Najveći broj predmeta (39,1%) uvjetnog otpusta odnosi se na nadzor osuđenika koji su zatvorsku kaznu služili zbog počinjenja kaznenih djela protiv imovine (teška krađa, krađa, razbojništvo), potom na počinitelje kaznenih djela protiv života i tijela (9,1%) (teška tjelesna ozljeda, ubojstvo), te na počinitelje kaznenih djela protiv zdravlja ljudi (8,6%) (neovlaštena proizvodnja i promet drogama).

***Tablica 7****. Kategorije kaznenih djela u predmetima uvjetnog otpusta zaprimljene 2019.g.*



# Uvjetna/djelomična uvjetna osuda sa zaštitnim nadzorom i/ili sigurnosnom mjerom i/ili posebnim obvezama

Tijekom 2019. godine od ukupnog broja zaprimljenih predmeta 464 odnosilo se na predmete uvjetne i 53 na predmete djelomične uvjetne osude sa zaštitnim nadzorom i/ili sigurnosnom mjerom i/ili posebnom obvezom.

Uvjetna/djelomična uvjetna osuda sa zaštitnim nadzorom i/ili sigurnosnom mjerom i/ili posebnom obvezom najčešće se izriče za kaznena djela protiv braka, obitelji djece (u 48,6% slučajeva), zatim za kaznena djela protiv osobne slobode (24,8 %) te za kaznena djela protiv imovine (8,7%).

***Graf 8****. Vrste i broj (%) kaznenih djela u predmetima uvjetne/djelomične uvjetne osude sa zaštitnim nadzorom i/ili posebnom obvezom i/ili sigurnosnom mjerom*

Uz uvjetnu i djelomičnu uvjetnu osudu, osim zaštitnog nadzora, sud može izreći i jednu ili više sigurnosnih mjera i/ ili posebnih obveza.

U novim predmetima zaprimljenim u 2019. godini, od ukupnog broja posebnih obveza uz uvjetnu osudu (314) najvećim dijelom je izricano ispunjavanje obveze uzdržavanja (49,3%) i obvezu popravljanja štete počinjene kaznenim djelom (29,9%), što je u skladu s vrstom kaznenih djela zbog kojih se najčešće i izriče uvjetna osuda sa zaštitnim nadzorom/i/ili posebnim obvezama i/ili sigurnosnim mjerama. Posebne obveze liječenja bilo od ovisnosti (alkohol i droga) bilo radi otklanjanja zdravstvenih smetnji koje mogu djelovati na počinjenje kaznenog djela izrečene se u 30 predmeta uvjetne/djelomične uvjetne osude sa zaštitnim nadzorom/i/ili posebnom obvezom i/ili sigurnosnom mjerom.

# Sigurnosne mjere

Sud može počinitelju, između ostalog, uz rad za opće dobro, djelomično uvjetnu/uvjetnu osudu i novčanu kaznu, izreći i sigurnosne mjere: obvezno psihijatrijsko liječenje, obvezno liječenje od ovisnosti i obvezan psihosocijalni tretman koje nadzire probacijska služba.

Tijekom 2019. godine probacijska zaprimila je 299 sudskih presuda kojima je izrečena neka od sigurnosnih mjera čije izvršavanje je u nadležnosti probacijske službe. Najviše (60,2 %) je izrečeno sigurnosnih mjera obveznog liječenja od ovisnosti, zatim 28,8% sigurnosnih mjera obveznog psihijatrijskog liječenja, 11% sigurnosnih mjera obveznog psihosocijalnog tretmana otklanjanja nasilničkog ponašanja.

# Pogodnost izlaska iz kaznionice/zatvora i prekid izvršavanja kazne zatvora

U 2019. godini 1,6 % zaprimljenih predmeta odnosilo se na probacijske poslove vezane uz nadzor pogodnosti izlaska iz kaznionice i zatvora (38 predmeta) i prekid izvršavanja kazne zatvora (24 predmeta).

# Obveze prema rješenju državnog odvjetnika kada odlučuje o kaznenom progonu

Tijekom 2019. godine probacijski uredi su zaprimili 84 rješenja državnog odvjetnika kojima je određeno izvršavanje jedne ili više obveza u postupku odlučivanja o kaznenom progonu, prema podacima u tablici 7.

***Tablica 8****. Broj obveza izrečenih temeljem rješenja državnog odvjetnika u*

*predmetima zaprimljenim tijekom 2019.g.*

|  |  |
| --- | --- |
| **Naziv obveze po rješenju DO** | **Ukupno** |
| izvršenje kakve činidbe u svrhu popravljanja ili naknade štete prouzročene kaznenim djelom | 48 |
| uplata određene svote u korist javne ustanove, u humanitarne ili karitativne svrhe | 7 |
| isplata dospjelog zakonskog uzdržavanja i urednog plaćanja dospjelih obveza | 7 |
| obavljanje rada za opće dobro na slobodi | 1 |
| podvrgavanje liječenju ili odvikavanju od droge ili drugih ovisnosti sukladno posebnim propisima | 7 |
| podvrgavanje psihosocijalnoj terapiji radi otklanjanja nasilničkog ponašanja bez napuštanje obiteljske zajednice ili uz pristanak osumnjičenika na napuštanje obiteljske zajednice za vrijeme trajanja terapije | 21 |
| **Ukupni zbroj** | **91** |

Najčešće se radilo o obvezi izvršenja kakve činidbe u svrhu popravljanja ili naknade štete prouzročene kaznenim djelom (48 predmeta) te obvezi podvrgavanja psihosocijalnoj terapiji radi otklanjanja nasilničkog ponašanja (21 predmet).

# AKTIVNOSTI SEKTORA ZA PROBACIJU U 2019. g.

U siječnju 2019. u rad probacijske službe implementiran novi informacijski sustav Zatvorski i probacijski informacijski sustav (ZPIS) osmišljen u sklopu projekta „Razvoj jedinstvenog IT sustava za zatvorsku administraciju (ZPIS)“, financiran kroz IPA 2012 program Europske unije za Hrvatsku.

Sektor za probaciju izradio je nacrt prijedloga novog Pravilnika o načinu obavljanja probacijskih poslova (Narodne novine, br.68/2019), koji je donesen u srpnju 2019. godine.

U listopadu i studenom 2019. probacijski službenici sudjelovali su okviru ESF projekta "Unaprjeđenje kvalitete pravosuđa kroz jačanje kapaciteta zatvorskog i probacijskog sustava te sustava za podršku žrtvama i svjedocima" na tečaju samoobrane (Krav Maga) koji su organizirani u Zagrebu, Osijeku, Rijeci i Splitu.

U okviru istog projekta pet službenika probacijskog sustava počelo se osposobljavati za pružanje supervizije u psihosocijalnom radu službenicima koji rade s počiniteljima kaznenih djela u zatvorima i probacijskim uredima, te sa žrtvama kaznenih djela.

U okviru natječaja kojim se iz sredstava od igara na sreću financiraju udruge za projekte iz područja osnaživanja zatvorskih i probacijskih službenika Udruge: Igra, Ambidekster klub i Udruga za kreativni socijalni rad u drugoj polovici godine započele sa pružanjem supervizije probacijskim i zatvorskim službenicima.

Ministarstvo pravosuđa odobrilo je projekte Udruge Vida iz Rijeke i Ambidekster kluba iz Zagreba. Cilj projekta koji u jesen 2019.počela provoditi Udruga Vida, u suradnji s probacijskim službenicima iz Rijeke, jest unaprjeđenje metodologije za procjenu stanja počinitelja s problemom ovisnosti kako bi se adekvatnije moglo odgovoriti na njihove potrebe. Ambidekster klub u okviru svog projekta započeo je krajem 2019. edukaciju službenika probacijskih ureda Zagreb I, Zagreb II i Osijek za primjenu participativnih metoda i pristupa u stručnom radu s počiniteljima.

Početkom 2019. godine u probacijskim uredima Zagreb I, Zagreb II, Osijek, Split i Zadar , u okviru izvršavanja psihosocijalnog tretmana izrečenog počiniteljima kaznenih djela s elementima nasilja, započelo se s individualnom primjenom posebnih tretmanskih programa „Korak u promjenu“ i „Možeš i drugačije“ koje je probacijska služba razvila posljednjih godina u okviru EU projekata. Također se počelo s individualnom primjenom programa „Ogledalo“ namijenjenog počiniteljima kaznenih djela seksualnog karaktera, za područje probacijskih ureda Zagreb I i Zagreb II. Posebni programi tretmana primjenjuju se prema specifičnim skupinama zatvorenika s ciljem smanjivanja rizika od ponovnog počinjenja kaznenog djela kroz ublažavanje i otklanjanje dinamičkih kriminogenih čimbenika

Tijekom 2019. provodile su se aktivnosti Pilot-projekta pod nazivom „Poslijepenalna zaštita – zaštita zatvorenika i zajednice“, sa slijedećim ciljevima: bolja međusobna informiranost institucija o radu drugih institucija, stjecanje sveobuhvatnijeg uvida u potrebe zatvorenika tijekom izvršavanja kazne zatvora, uvjetnog otpusta i po punom isteku kazne zatvora, unaprjeđivanje zajedničke suradnje institucija na području poslijepenalne zaštite i unaprjeđivanje poslijepenalne zaštite. Nositelj Pilot-projekta je Uprava za zatvorski sustav i probaciju, a provode ga svi zatvori i kaznionice, Probacijski ured Zagreb I, Centar za socijalnu skrb Zagreb, Policijska uprava Zagrebačka, Centar za izvršavanje kazni zatvora Županijskog suda u Zagrebu i Županijski sud u Velikoj Gorici. Kao suradnici predviđeni su Edukacijsko-rehabilitacijski fakultet Sveučilišta u Zagrebu, Služba za podršku žrtvama i svjedocima, Hrvatski zavod za zapošljavanje, Služba za mentalno zdravlje i prevenciju ovisnosti Zavoda za javno zdravstvo "Dr. Andrija Štampar" u Zagrebu, uz širenje kruga suradnika po ukazanoj potrebi

Tijekom godine realizirano je više edukacija, inicijalnih i specijaliziranih, vezanih uz razvoj osnovnih vještina probacijskih službenika, uz procjenu kriminogenih rizika i tretmanskih potreba počinitelja, izradu pojedinačnog programa za osobe uključene u probaciju, te ostalih tema poznavanje kojih doprinosi razvoju profesionalnih kompetencija probacijskih službenika.

Predstavnici Sektora za probaciju bili su i 2019. gosti predavači na Edukacijsko rehabilitacijskom fakultetu, Studijskom centru socijalnog rada i Policijskoj akademiji.

U okviru suradnje sa Studijskim centrom socijalnog rada i Edukacijsko-rehabilitacijskim fakultetom, Sveučilišta u Zagrebu, kao i prethodnih godina realizirana je praksa studenata diplomskog studija socijalnog rada i diplomskog studija socijalne pedagogije, u probacijskim uredima.

U okviru suradnje s Edukacijsko-rehabiliacijskim fakultetom 2019. završeno je istraživanje Specifična obilježja obitelji u riziku: doprinos planiranju kompleksnih intervencija. Istraživanje je provodio Edukacijsko-rehabilitacijski fakultet temeljem Ugovora o dodjeli sredstva s Hrvatskom zakladom za znanost. Dio istraživanja odnosio se na osobe uključene u probaciju i njihove obitelji. Sektor za probaciju je u studenom za sudjelovanje u istraživanju dobio i posebnu zahvalnicu.

Predstavnici Sektora za probaciju sudjelovali su kao članovi radne skupine u izradi programa grupnog psihosocijalnog tretmana ovisnika o kockanju, namijenjenog za provođenje u okviru zatvorskog, a potom i probacijskog sustava (provodi Udruga za kreativni socijalni rad u suradnji s Edukacijsko-rehabilitacijskim fakultetom, uz financiranje kroz natječaj Ministarstva pravosuđa za projekte/programe udruga usmjerenih pružanju potpore provođenju pojedinačnog programa izvršavanja kazne zatvora/odgojne mjere za 2016. godinu).

Kao kruna svega što je hrvatska probacijska služba radila proteklo desetljeće, na 13. godišnjoj skupštini Europskog udruženja za probaciju (CEP), 23. listopada 2019. godine u Dublinu, Sektoru za probaciju uručena je nagrada CEP Awards u kategoriji: "Razvoj nacionalne probacijske službe". Ova prestižna nagrada potvrda je kvalitetne izgradnje probacijskog sustava u Republici Hrvatskoj kao i profesionalnog i predanog rada probacijskih službenika. Na istom događaju pomoćnica Uprave za zatvorski sustav i probaciju, imenovana je potpredsjednicom ove krovne probacijske organizacije.

# PROJEKTI

# Norveški financijski mehanizam 2014 - 2021

U zadnjem kvartalu 2019. godine započelo se s realizacijom aktivnosti u okviru projekta “Strengthening human rights protection and public safety through improving capacities of the Croatian Probation Service” ukupne vrijednosti 2.100.000,00 Eura koji se financira iz Norveškog financijskog mehanizma 2014 - 2021.

Ciljevi projekta su uvođenje elektroničkog nadzora, unaprijeđenije materijalnih i tehničkih uvjeta za rad probacijskih službenika, unaprjeđenje suradnje probacijskog i zatvorskog sustava te unaprjeđenje probacijske prakse.

# Projekt „Unaprjeđenje kvalitete pravosuđa kroz jačanje kapaciteta zatvorskog i probacijskog sustava te sustava za podršku žrtvama i svjedocima“

2019. godine započelo se s realizacijom aktivnosti projekta koji se financira iz Europskog socijalnog fonda, kroz Operativni program Učinkoviti ljudski potencijali 2014.-2020. ukupne vrijednosti 9.174.000,00 kn.

Specifični ciljevi ovog projekta su osnaživanje službenika Uprave za zatvorski sustav i probaciju i Službe za podršku žrtvama i svjedocima kroz sustavnu i kontinuiranu superviziju, jačanje profesionalnih kompetencija kroz kontinuirane edukacije službenika, povećanje sigurnosti službenika kroz njihovo osposobljavanje za korištenje tehnika samoobrane, daljnja promocija rada ovih službi, te osiguravanje nedostatne informatičke opreme potrebne za rad.

# FINANCIJSKI POKAZATELJI

Probacijski sustav financira se iz Državnog proračuna unutar financijskog plana Ministarstva pravosuđa. Detaljni prikaz planiranih i utrošenih sredstava prikazan je u Tablici 9.

***Tablica 9.*** *Prikaz planiranih i utrošenih sredstava tijekom 2019. godine*

|  |  |  |  |
| --- | --- | --- | --- |
| **Naziv konta** | **Planirana sredstava** | **Ukupni rashodi** | **Rashodi/ planirana sredstva (%)** |
| Službena putovanja | 100.000,00 | 102.296,98 | 102,30 |
| Stručno usavršavanje zaposlenika | 30.000,00 | 27.674,72 | 92,25 |
| Uredski materijal i ostali materijalni rashodi | 170.000,00 | 190.184,41 | 111,87 |
| Energija | 305.000,00 | 323.028,65 | 105,91 |
| Sitni inventar i auto gume | 5.000,00 | 8.126,13 | 162,52 |
| Službena, zaštitna i radna odjeća i obuća | 45.000,00 | 3.542,00 | 7,87 |
| Usluge telefona, pošte i prijevoza | 150.000,00 | 13.999,53 | 9,33 |
| Usluge investicijskog i tekućeg održavanja | 40.000,00 | 68.890,12 | 172,23 |
| Usluge promidžbe i informiranja | 10.000,00 | 25.266,20 | 252,66 |
| Zakupnine i najamnine | 100.000,00 | 131.242,84 | 131,24 |
| Ostali nespomenuti rashodi poslovanja | 13.000,00 | 12.700,68 | 97,70 |
| Uredska oprema i namještaj | 15.000,00 | 14.615,97 | 97,44 |
| Oprema za održavanje i zaštitu | 15.000,00 | 17.384,00 | 115,89 |
| Instrumenti, uređaji i strojevi | 2.000,00 | 2.000,00 | 100,00 |
| Dodatna ulaganja na građevinskim objektima | 30.000,00 | 0,00 | 0,00 |
| **UKUPNO** | **1.030.000,00** | **940.952,23** | **0,90** |

S osnovne aktivnosti Ministarstva pravosuđa A629000 za potrebe probacijskih ureda sa sljedećih konta: 3234 – komunalne usluge (89.251,8 kuna) i 3233 – energija (42.839, 76 kuna) utrošena su još sredstva u ukupnom iznosu od 132.091,56 kuna.

Za plaće doprinose, naknade i prijevoz službenika Sektora za probaciju, u 2019. godini utrošeno je također sa osnovne aktivnosti Ministarstva pravosuđa ukupno 13.839.003,38 kuna i to sa: 3111 – Plaće za redovan rad, 3113 – Plaće za prekovremeni rad i 3114 – Plaće za posebne uvjete rada – (10.984.762,18 kuna), 3131 – Doprinosi za mirovinsko osiguranje i 3132 – Doprinosi za obvezno zdravstveno osiguranje – (2.196953,33), te sa konta 3212 - Naknade za prijevoz, za rad na terenu i odvojeni život (657.287,87 kuna).